খবর অনলাইন : বিগত বেশ কিছু দিন ধরেই প্রচণ্ড গরমের কবলে পড়েছিল মধ্য ভারত, সর্বোচ্চ তাপমাত্রা ৪৩-৪৪ ডিগ্রির আশেপাশে ঘোরাফেরা করেছে। মধ্য ভারত থেকে সেই গরম-শুষ্ক বাতাস আসার ফলে কাল, বুধবার থেকে কলকাতা-সহ দক্ষিণবঙ্গে এক ধাক্কায় অনেকটা বেড়ে যাবে তাপমাত্রা। কলকাতার সর্বোচ্চ তাপমাত্রা ছুঁয়ে ফেলতে পারে ৪০ ডিগ্রি। এই গরমের হাত থেকে খুব তাড়াতাড়ি রেহাই মেলার সম্ভাবনা নেই, কারণ বিবিসি বা অ্যাকুওয়েদারের যা ইঙ্গিত তাতে সপ্তাহান্তে তাপমাত্রা দু-এক ডিগ্রি কমলেও আগামী রবি ও সোমবার আরও কিছুটা বেড়ে তা ৪১-এর কাছাকাছি থাকবে। কলকাতায় ৪০-৪১ ডিগ্রি মানে পশ্চিমাঞ্চলের জেলাগুলিতে আরও খারাপ অবস্থা হতে পারে। বর্ধমান, বাঁকুড়া, আসানসোল, পুরুলিয়া আর বোলপুরে তাপমাত্রা ৪৫ ডিগ্রির কাছাকাছি চলে যাবে আগামী সপ্তাহে। তুলনায় উপকূলবর্তী অঞ্চলে গরম কিছুটা কম থাকবে। দিঘা, ডায়মন্ড হারবারে ৩৯ ডিগ্রির বেশি ওঠার আশঙ্কা নেই। কলকাতা ও উপকূলবর্তী জেলার আবহাওয়ার কিছুটা উন্নতি হতে পারে পয়লা বৈশাখ নাগাদ। পশ্চিমাঞ্চলের জেলায় তাপপ্রবাহ জারি থাকলেও কলকাতায় তা কমে যেতে পারে। তাপমাত্রা নেমে আসবে স্বাভাবিকের কাছে, হতে পারে কালবৈশাখীও।